由麥玲玲帶領胡美貽(Nicole)、施焯日(Arthur)主持的清談節目《玲玲友情報》,今晚(27日)一集主題為「從今開始該好好戀愛」,並請來「飛魚王子」方力申作客。
外表俊俏的被認定為花心、多女朋友的小方,玲玲師傅一開始即為好友平反,力證小方是乖仔一名,她說︰「因為你靚仔、識運動、單身無結過3、5、7次婚,人哋會覺得你有問題。」她形容小方男歡女愛模式,仍停留在古代︰「同佢講嗰個(女仔)幾好,你約佢出嚟食飯啦。佢都會拒絕,話驚人誤會。」小方直言目前為止,跟異性單獨約會食飯次數,不多過5次。小方解釋自少練習游水,細個拍拖不敢太張揚,他說︰「驚畀啲家長話你咁細個拍拖,之後就由游水即刻跳入行,又要保護形象,一拍嗰個又拍咗咁鬼死多年,根本都無時間約會其他女仔。同埋如果我唔夠鍾意一個人,係唔會開始,分手好煩、好辛苦。」小方直言本身不是浪漫型男仕,與家族遺傳有關,從少到大都沒有見過父母手拖手出街,莫講話稍為親暱的舉動,他說︰「所以你從來無見過我放閃、唔會影到張相我喺街拖住女朋友呀。」話口未完玲玲師傅即刻叫小方要跟Nicole學習,擺明笑她近日傳得甚盛的放閃緋聞,躺着中槍的Nicole只能尷尬陪笑。